ПРИЈЕДЛОГ

На основу члана 39. став 2. тачке 2 и 10. Закона о локалној самоуправи (,,Службени гласник Републике Српске“, број: 97/16, 36/19 и 61/21), члана 39. став 2. тачке 2 и 11. Статута Града Бијељина („Службени гласник Града Бијељина“, број: 9/17) и члана 22. Закона о комуналним дјелатностима (“Службени гласник Републике Српске“, број 124/11 и 100/17), Скупштина Града Бијељина на \_\_\_ сједници одржаној дана \_\_\_\_\_.2025.године, доноси:

**О Д Л У К У**

**о вриједности бода за обрачун комуналне накнаде**

**Члан 1.**

Вриједност бода за обрачун комуналне накнаде за стамбени простор утврђује се у износу од 0,00015 КМ.

**Члан 2.**

Вриједност бода за обрачун комуналне накнаде за пословни простор утврђује се у износу од 0,00020 КМ.

**Члан 3.**

Ова одлука ступа на снагу осмог дана од дана објављивања у „Службеном гласнику Града Бијељине“.

СКУПШТИНА ГРАДА БИЈЕЉИНА

Број: \_\_\_\_\_\_\_\_\_/2025 ПРЕДСЈЕДНИК СКУПШТИНЕ

Бијељина, ГРАДA БИЈЕЉИНА

Датум, \_\_\_\_\_\_\_\_\_\_ 2025. године Жељана Арсеновић

ОБРАЗЛОЖЕЊЕ

УЗ ПРИЈЕДЛОГ ОДЛУКЕ О ВРИЈЕДНОСТИ БОДА ЗА ОБРАЧУН КОМУНАЛНЕ НАКНАДЕ

**I-ПРАВНИ ОСНОВ**

Правни основ за доношење ове Одлуке садржан је у сљедећим законским и подзаконским прописима:

* у **члану 39. став 2. тачка 2 и 10. Закона о локалној самоуправи** (‘’Службени гласник Републике Српске’’, број: 97/16, 39/19 и 61/21), којим је прописано да у смислу овог закона скупштина има надлежност да доноси одлуке и друге опште акте и даје њихово аутентично тумачење.
* у **члану 22. став 1. Закона о комуналним дјелатностима** („Службени гласник Републике Српске“, број: 124/11 и 100/17), којим је наведено да Скупштина јединице локалне самоуправе, прописује обавезу плаћања комуналне накнаде за коришћење објеката и уређаја заједничке комуналне потрошње.

* у **члану 39. став 2. тачка 2 и 11. Статута Града Бијељина** ("Службени гласник Града Бијељина", број: 9/17), којим је прописано да Скупштина Града у оквиру свог дјелокруга доноси одлуке и друга општа акта и даје њихово аутентично тумачење.

**II-РАЗЛОЗИ ЗА ДОНОШЕЊЕ ОДЛУКЕ**

Одредбама Закона о комуналним дјелатностима Републике Српске, утврђена је обавеза грађана за плаћање комуналне накнаде за коришћење објеката и уређаја заједничке комуналне потрошње. Скупштина јединице локалне самоуправе прописује обавезу плаћања комуналне накнаде за коришћење објеката и уређаја заједничке комуналне потрошње.

Накнада за кориштење објеката и уређаја заједничке комуналне потрошње обрачунава се за: чишћење јавних површина у насељеним мјестима, одржавање, уређивање и опремање јавних зелених и рекреационих површина, одржавање јавних саобраћајних површина у насељеним мјестима, одвођење атмосферских падавина и других вода са јавних површина, одржавање јавне расвјете у насељеним мјестима и дјелатност зоохигијене.

До сачињавања приједлога нове Одлуке о комуналној накнади, Градска управа Града Бијељина је вршила обрачун комуналне накнаде у складу са Одлуком о комуналној накнади (,,Службени гласник Града Бијељина“, број 5/17). У складу са постојећом Одлуком о комуналној накнади, обрачун је вршен по зонама које су одређене Одлуком о уређењу простора и грађевинском земљишту (,,Службени гласник Града Бијељина“, број: 17/18, 19/19 и 6/23), а по цијени која је утврђена за стамбене и пословне објекте за сваку од зона по квадратном метру непокретности обвезника. Ранији систем обрачуна је био неефикасан, што се потврдило у поступку пред другостепеним органом (Министарство за просторно уређење, грађевинарство и екологију), јер није био у складу са степеном опремљености насеља/улице са комуналним објектима и уређајима заједничке комуналне потрошње, у којима су обвезници имали своје непокретности.

Како би се приступило обрачуну комуналне накнаде у складу са новом Одлуком о комуналној накнади, односно, у складу са формулом **KН=KПxБxВБ,** при чему је КН – комунална накнада, KП– изграђена корисна површина у м2, Б– број бодова из члана 7. и ВБ–вриједност бода у конвертибилим маркама, вриједност бода се утврђује посебном Одлуком коју усваја Скупштина Града Бијељина на приједлог Градоначелника Града Бијељина. Број бодова у сваком конкретном случају се утврђује сабирањем бодова из табела 1. и 2 које су садржане у члану 7. приједлога Одлуке о комуналној накнади.

**III-ФИНАНСИЈСКА СРЕДСТВА**

Финансијска средства за реализацију ове Одлуке нису потребна.

О Б Р А Ђ И В А Ч:

ОДЈЕЉЕЊЕ ЗА СТАМБЕНО-КОМУНАЛНЕ ПОСЛОВЕ

И ЗАШТИТУ ЖИВОТНЕ СРЕДИНЕ

В.Д. НАЧЕЛНИКА ОДЈЕЉЕЊА

Милан Лазаревић, *маст. инж .саобраћаја*

Градоначелник Града Бијељина је утврдио ПРИЈЕДЛОГ ОДЛУКЕ О ВРИЈЕДНОСТИ БОДА ЗА ОБРАЧУН КОМУНАЛНЕ НАКНАДЕ, те је просљеђује Скупштини Града Бијељина на претрес и усвајање.

ГРАДОНАЧЕЛНИК ГРАДА БИЈЕЉИНА

Љубиша Петровић